Narancs

A narancs vagy édes narancs (Citrus sinensis), népies neve auranci, oránzs déligyümölcs a citrusformák alcsaládjából. Nem azonos a keserű naranccsal (Citrus × aurantium), ami a pomelo (Citrus maxima) és a mandarin (Citrus reticulata) hibridje. A VIII. Magyar Gyógyszerkönyvben a keserű narancs drogjai a Citrus aurantium subsp. aurantium (syn. C. aurantium subsp. amara) névhez kapcsolódóan szerepelnek, míg a Citrus sinensis (syn. Citrus aurantium var. dulcis) édes narancs néven van megkülönböztetve. Az édes narancsnak a gyógyszerkönyvben egy drogja, az illóolaja szerepel Aurantii dulcis aetheroleum néven.

A narancsbogyó külső rétegét, a jellegzetes sárga színű héját a kereskedelemben – színe alapján – „flavedó”-nak nevezik. A külső héj (Aurantii cortex) illóolajat, keserűanyagot, karotinoidot és narancssavat tartalmaz, közkedvelt aromájú ízesítő fűszert készítenek belőle. A héj belsőbb, fehér rétege taplószerű, melyet „albedó”-nak neveznek. A bogyó belseje sárga és lédús. Az érett gyümölcsök magjai bármikor elvethetők.

Etimológia 
A magyar narancs szó az északolasz narancia [narancsa] – sztenderd olasz arancia – közvetítésével a spanyol naranja [naranha] szóból származik, a spanyolba pedig az arab nárandzs(a) útján került, melynek végső forrása talán (perzsa közvetítéssel) a szanszkrit (óind) náranga ’narancsfa’. (A szanszkritban eredete tisztázatlan, valószínűleg nem indoeurópai, hanem dravida forrásból származik, vö. tamil naru, ’illatos’.)

Leírása 
A narancs legfeljebb 8 m magas, örökzöld, alacsonyan elágazó, terebélyes, gömbölyded koronájú fa. Fiatal hajtásai szögletesek és csavarodottak; a levélhónaljakban hajlékony tövisek ülnek. Levelei szórt állásúak, aromás illatúak. A levélnyél 1–3 cm hosszú, keskeny-szárnyas, a lemez tojásdad vagy elliptikus, lekerekített vállú, hullámos vagy csipkés szélű. Erős illatú virágainak átmérője az 5 cm-t elérheti, egyesével vagy legfeljebb 6 tagú fürtben fejlődnek a levélhónaljban; a zöld csésze 5 rövid cimpájú, az 5, hosszúkás-tojásdad szirom fehér színű.

Termesztése
A mediterrán, szubtrópusi és trópusi-montán klímában tenyészik; a trópusi hegyvidékeken 2000 m magasságig termeszthető. A fajtaazonos szaporítást szemzéssel vagy a fajtáról leválasztott vesszőkkel oltás útján végzik, de rendszerint a magoncok is megőrzik a szülők tulajdonságait. Fagyérzékeny, és hosszú száraz évszakokban öntözést igényel. Többnyire intenzív módon termesztik ültetvényeken, ahol a termésérés kezdetén a fákat gyakorta fungicidekkel kezelik. A gyümölcsök virágzás után 6-9 hónap múlva érnek meg; igazi aromájukat teljesen éretten, közvetlenül a szedés után élvezhetjük; a tárolás során ízükből sokat vesztenek.

Fő termesztők

Felhasználása 
Nyers állapotában reszelve, de szárítva is használják. Higiéniai szempontból fontos, hogy a felhasználás vagy szárítás megkezdése előtt alaposan tisztítsuk meg. Különböző édességek, cukrászati termékek, likőrök, de édes sütemények és krémek készítéséhez, valamint sütve készített szárnyas ételekhez, virágát illatszerek alapanyagául is használják (lásd: Grasse).

A narancs tele van antioxidánssal: karotinnal, és flavonoidokkal. A benne levő limonén különösen a mell- és tüdőrák elleni harcban hatásos.

Gyógyhatása 
Nagyon jó ízjavító, gyomorerősítő, emésztést serkentő, étvágyjavító és vértisztító.

Itt említjük meg a kürasszó kérget, amely a nyugat-indiai szigetcsoport egy részén termő, különleges narancsfajta héja. Ebből készítik a "Curaçao" néven ismert likőrt (kürasszó-likőr) vagy a narancsos csokoládét is.

Fajtái 
Közönséges narancsok
Ambersweet
Berna
Cadenera
Castellana
Comuna
Hamlin
Jaffa
Jincheng
Marss
Parson Brown
Pineapple
Rotuma Island
Salustiana
Shamouti
Trovita

Valencia narancsok
Valencia
Campbell
Cutter Valencia
Delta Valencia
Don João
Harward Late Valencia
Midknight Valencia
Olinda
Valencia Late
Cotidian Valencia

Köldöknarancsok
Atwood
Fisher
Navelina
Skagg's Bonzanza
Thomson Zimmerman
Fukumoto
New Hall
Spring
Washington Navel
Autumn Gold
Barnfield
Chislett
Powell
Wiffen
Navelate
Ricalate
Washington Navel

Világos vérnarancsok
Cara Cara
Maltaise Sanguine
Rhode Red Valencia
Vainiglia Sanguigno
Washington Sanguine

Közönséges vérnarancsok
Delfino
Doblefina
Entrefina

Mélyvörös vérnarancsok
Smith Red Valencia
Moro
Sanguinelli
Tarocco
Bream Tarocco

Egyéb jelentések 
 A narancssárga egy szín, amely a piros és sárga alapszínek additív keverésével, a piros túlsúlyával jön létre.
 Kelet-Európa több országában a kommunizmussal való szemben állók színe a narancssárga volt.
 A buddhista szerzetesek ruhájának színe, ami a megvilágosodást, az isteni szeretetet jelképezi.

Közéleti és kulturális referenciák 
Magyarországon a narancs ikonikus gyümölcs, mely gyakran megjelenik átvitt értelemben a közéletben és a kultúrában.

 A magyar narancs mint A Tanú című kultuszfilm emlekezetes fiaskója. Melyben Pelikán elvtárs a Narancskutató intézet újdonsült igazgatója citrommal helyettesíti az ellopott narancsot.
 A Magyar Narancs liberális szellemiségű, nyugat- és piacpárti politikai–kulturális hetilap.
 A narancs mint a Fidesz – Magyar Polgári Szövetség politikai párt logója es hivatalos színe.

Jegyzetek

Források

További információk 
 Narancs.lap.hu - linkgyűjtemény
 Narancsszörp recept

 

Fűszerek
Rutafélék
Növényfajok
Gyógynövények
Ázsia növényvilága
Európa növényvilága
Észak-Amerika növényvilága
Florida növényvilága
Citrusfajták